ATKV vier die liefde met Veertjies vir Kapp en Davies | Netwerk24
ATKV vier die liefde met Veertjies vir Kapp en Davies
Die wenners van die ATKV Woordveertjies vir romanses en liefdesromans, is pas aangekondig.
Die wenner van die prys vir romanses is Liefste rooikop – Elize Davies (Romanza).
So het die beoordelaars oor die wenboek gesê:
"Wanneer Eldri in die maanlig deur 'n vreemdeling gesoen word, is dit allesbehalwe die begin van 'n feëverhaal met 'n gelukkige einde. Die volgende oggend stort haar hele lewe inmekaar, alles te wyte aan haar "prins" se speurwerk na die korrupsie van haar ouers – iets waarvan sy glad nie bewus was nie.
Die omslag van 'Kanaän' deur Sophia Kapp.
"Eldri se selfstandige onafhanklikheid wat sy van kleins af moes aanleer, sorg dat sy weer 'n nuwe lewe kan begin – 'n lewe waarin hul paaie weer kruis en die aanvanklik onwillige held en heldin leer om mekaar te vertrou.
"Die emosionele spanningslyn word aangevul deur humoristiese insidente en interessante karakters. 'n Heerlike leeservaring."
Die beoordelaars was Carol-Ann Alexander, Naomi Bruwer en Amanda Claassens.
Die wenner in die kategorie vir liefdesromans was Kanaän van Sophia Kapp (Lapa Uitgewers).
Die beoordelaars sê die volgende oor dié wenboek:
"Kanaän is 'n meesterlike, puik nagevorste roman met lewensgetroue karakters wat diep in die leser se hart kruip. Belangrike temas soos vergiffenis, vooroordeel, naasteliefde en oorlog met al sy wreedheid, vorm die agtergrond van hierdie woordskildery, sonder om die liefdesverhaal te oordonder.
Elize Davies, skrywer van 'Liefste Rooikop'.
"Sophia Kapp se taalgebruik is bekoorlik, genuanseerd en poëties. Die tyd rondom die Tweede Wêreldoorlog en die lewe op 'n boereplaas is goed nagevors. Die gebeure in Europa het 'n direkte impak op dit wat op die plaas gebeur. Kapp het die omstandighede wat daardeur geskep is, soomloos by haar verhaal ingewerk, sodat 'n mens begrip kan hê vir hoe die mense van daardie tyd dink en doen.
"Die verhoudings tussen die mense van verskillende nasies met hul konflikte, vooroordele en afkeure word uitstekend uitgebeeld. Kanaän is een van daardie boeke wat jy nie wou of kon neersit nie. Hierdie boek neem die leser in elke opsig op 'n reis van fisiese en emosionele oorwinning."